Foto: Hina



NAKON dvomjesečne ljetne stanke, zastupnici su se vratili vraćaju u saborske klupe. Jesensku sjednicu su tradicionalno započeli aktualnim prijepodnevnom Vlade. Premijera i članove njegova kabineta očekuje 41. zastupničko pitanje, zanimljivo nijedno neće postaviti šef HDZ-a Tomislav Karamarko, no bez obzira na to oporba uobičajeno neće štedjeti vladajuće. 14. sjednica Hrvatskoga sabora trajat će šest tjedana, a na dnevnom redu je 70-ak točaka, no bit će zasigurno ih još budući da izmjene poreza na dohodak i rebalans proračuna tek trebaju stići u proceduru.



Laburisti su se pobunili što se njihov prijedlog izmjena izbornog zakonodavstva našao nisko na dnevnom redu. Time će, smatra Dragutin Lesar, rasprava biti prolongirana na iduću godinu, kada se izborni zakoni više ne smiju mijenjati. „Očito ne postoji parlamentarna volja vladajuće većine da se u Saboru otvori javna rasprava o mogućim promjenama izbornog modela“



"Ne znam, po čemu Laburisti misle da se neće stići. Čekamo stajalište Vlade, da se očituje Vlada", kaže Leko.



Zastupnici će danas po prvi put testirati i novi sustav elektroničkog glasovanja.

Tijek aktualca

16:25 Ministrica vanjskih poslova Vesna Pusić potvrdila je danas da je hrvatskom kandidatu za europskog povjerenika Nevenu Minici namijenjen resor međunarodne suradnje i razvoja, no odbila je medijska tumačenja da je riječ o neatraktivnom resoru poručivši da je taj resor Vladi bio "prvi izbor".



"Taj resor bio je naš prvi izbor jer u proračunu od 2014. do 2020. ima 72 milijarde eura, što je ugrubo 4,5 proračuna Hrvatske", rekla je Pusić u Saboru odgovarajući na zastupničko pitanje Gorana Beusa Richembergha.



Objasnila je da taj resor upravlja novcem namijenjenim razvojnim projektima u nečlanicama EU, za koji se mogu kandidirati i zemlje kandidati za članstvo.



Naglasila je da će Mimica na tom položaju surađivati s nizom povjerenika te zaključila da "moramo biti neobično zahvalni što smo dobili povjerenika u resoru koji će u sedam godina raspolagati sa 72 milijarde eura".



Antu Babića (HDZ) zanimalo je hoće li se iz uporabe povući udžbenik koji kao primjere dobre prakse navodi bivšu sisačko-moslavačku županicu Marinu Lovrić Merzel i bivšega vukovarskog gradonačelnika Željka Sabe, protiv kojih se vode kazneni postupci.



Podsjetio je da su ove godine izmijenjeni udžbenici, iako su po zakonu trebali biti u uporabi najmanje četiri godine.



Ministar obrazovanja Vedran Mornar odgovorio je da ne namjerava povlačiti neažurirane udžbenike, kako ne bi stvorio dodatne troškove učenicima.



Kazao je kako "polazi od pretpostavke da je prethodni ministar svoje odluke donosio nakon promišljanja i odgovorno" pa bi naknadna analiza tih odluka bila bespredmetna.



"Odluka je donesena i svako povlačenje te odluke značilo bi za društvo velike financijske troškove radi tužbi izdavača", rekao je Mornar.



Suglasan je da tim podacima nije mjesto u udžbenicima, ali nije sklon zbog toga učenike izlagati dodatnim troškovima, a nastavnik uvijek ima slobodu preskočiti dio udžbenika.



Nezadovoljan odgovorom, Babić je ustvrdio da su tiskanje i kupnja novih udžbenika osiromašili hrvatske građane za pola milijarde kuna.



Upozorio je kako je cijena udžbenika za roditelje varirala od nule do 100-postotnog iznosa u nekim jedinicama lokalne samouprave, što, smatra, dovodi u pitanje dostupnost obrazovanja pod jednakim uvjetima.



Ministru je sugerirao da u proračunu za iduću godinu pokuša osigurati novac za subvencioniranje udžbenika u cijeloj zemlji.



Ministrica kulture Andrea Zlatar Violić odbacila je tvrdnje Jasena Mesića (HDZ) da povlačenje sredstava iz EU fondova nije uspješno, dok je stanje u kulturnim institucijama izuzetno loše.



"Što se tiče europskih fondova i sufinanciranja hrvatskih projekata, u prvih šest mjeseci povučeno je više od 600 tisuća eura na ime proračunskih korisnika", rekla je Zlatar Violić napomenuvši da u procesu apliciranja za fondove zaostaju veliki gradovi.



Poručila je kako se ne da impresionirati medijskim prikazima stanja u institucijama. "Dobro znate da su kulturne institucije i kultura u cjelini uvijek mjesta konflikta, različitih interesa i to je dobro", rekla je ministrica.



Podsjetila je kako je od četiri nacionalna kazališta u tri gotovo ili je pri kraju imenovanje intendanata.



Mesić je upozorio na porast troškova reprezentacije u Ministarstvu, na zapošljavanje po stranačkim preferencijama, na činjenicu da je na sudu "pao" zakon o dubrovačkim zidinama, te ustvrdio da u tri godine iz Ministarstva praktično nije predložen ni jedan novi zakon, niti je donijeta medijska strategija.

15:30 Premijer Zoran Milanović izjavio je danas u Saboru da će država u ACI-ju uvijek biti “ključni igrač” te da osobno tu ima “afinitet prema hrvatskim mirovinskim fondovima”.



Milanović je to rekao odgovarajući na zastupničko pitanje Branka Bačića (HDZ) zašto Vlada namjerava privatizirati ACI, s obzirom da je riječ o iznimno likvidnoj tvrtki, bez dugova.



Milanović je odgovorio da je proces vezan uz ACI “još u dojenačkoj fazi”.



Ustvrdio je da ACI nikada nije bio dobro vođena tvrtka, da je podinvestiran te da “nikada nije uspio pravilno iskoristiti prirodni monopol koji ima”.



“U ACI-ju će hrvatska država uvijek ostati ključni igrač. ACI-ju treba kapitala, a ja tu imam afinitet prema hrvatskim mirovinskim fondovima. Zašto to ne bih rekao, zašto iz tih profita ne bi sutradan moja ili vaša generacija i ovi mlađi od nas imali solidnije mirovine”, rekao je premijer.



Naglasio je da je riječ o nacionalnom projektu. “A hoće li to tako biti, ne znamo, zato što ta uspješna firma u svojih 20 ili koliko godina, pod palicom uglavnom jedne vlasti, nije uspjela zemljišno-knjižno srediti svoju imovinu i svoje marine, tako da sad to nitko neće kupiti”, ustvrdio je Milanović, poručivši da “ACI više neće spavati, nego zarađivati novac".



Gorana Marića (HDZ) zanimalo je li Vlada, sukladno Zakonu o koncesijama, izradila studiju opravdanosti, procjenu financijskih učinaka I analizu javnog interesa koncesioniranja izgrađenih autocesta.



“Tko je to izradio, koliko je plaćeno i je li plaćeno”, upitao je Marić premijera.



Milanović mu je odgovorio da sve te procjene postoje i da mu je čudno što ih HDZ-ov zastupnik nije vidio. "Možda da zavirite u gospodarski program prethodne Vlade HDZ-a, kada ste također bili u stranci koja je u svom planu gospodarskog oporavka kao jednu od mjera predviđala koncesiju autocesta. Tada se tome niste protivili", rekao je Milanović.



Ponovio je da se radi o monetizaciji temeljem jasnih pravila i ugovora, kakav postoji u cijelom svijetu i u velikom dijelu zapadne Europe te da “to ne može biti štetno za Hrvatsku”.



"Razlika je jedino u tome što onaj tko će ući u tu monetizaciju može trenutno doći do više milijardi eura gotovog likvidnog novca po manjoj kamatnoj stopi nego mi. Vi to dobro znate, to su osnove i to je sva mudrost", poručio je Milanović i pozvao Marića da "sada ne bude protiv nečega što je podržavao 2010.".



Zastupnika je pozvao i da sam ponudi model po kojem bi HAC mogao vraćati kredit od četiri milijarde eura. "Ako mi to ponudite, ja ću vam se pokloniti", kazao je.



Nezadovoljan odgovorom, Marić je premijeru poručio kako razumije da mu je “teško braniti neobranjivo”, a ministra prometa Sinišu Hajdaša Dončića optužio je da političku odluku o autocestama "svodi na ekonomsku računicu šankerskog fajrunta", a posebno ga smeta ministrova najava da će se kroz monetizaciju jamčiti prihodi koncesionaru.



"To je mazohistička hrvatska praksa zaštite raznoraznih strateških partnera, kupaca i koncesionara", zaključio je Marić.

15:20 Hrvatski sabor zbog nedostatka kvoruma danas nije formalno odlučio o povratku, odnosno aktiviranju zastupničkog mandata Marine Lovrić Merzel, bivše SDP-ove sisačko-moslavačke županice, a o tome će glasovati kad se steknu uvjeti.



Zastupnici su samo saslušali, ali nisu raspravljali o izvješću, odnosno prijedlogu Mandatno-imunitetnog povjerenstva (MIP) da Lovrić Merzel 11. rujna prestaje mirovanje zastupničkog mandata.



Glasovat ćemo kad se steknu uvjeti, rekao je potpredsjednik Sabora Nenad Stazić.



Sabor je ostao bez kvoruma kad su HDZ-ovi zastupnici napustili sabornicu, baš u trenutku kad se trebalo glasovati o povratku Merzel Lovrić.



Novinarima su HDZ-ovci tvrdili da nisu imali namjeru opstruirati glasovanje te da izlazak iz sabornice nije bio organiziran.



MIP pak smatra da nema zapreka za povratak Lovrić Merzel.



Povjerenstvo je utvrdilo da je Lovrić-Merzel, koja je početkom rujna nakon pet mjeseci puštena iz remetinečkog pritvora da se brani sa slobode od optužbi za milijunske malverzacije, sukladno zakonu i u roku podnijela pisani zahtjev o početku obnašanja zastupničke dužnosti.



Po sili zakona, zastupnički joj mandat prestaje mirovati osam dana od dana podnošenja zahtjeva, dakle 11. rujna.



Povratkom Lovrić Merzel, saborske će klupe napustiti njezin zamjenik Zoran Vasić.



Lovrić-Merzel danas nije došla u Hrvatski sabor.



12:50: Damira Kajina zanimali su tzv "narkofestivali", odnosno glazbeni događaji u Istri na kojima je nađeno, kako kaže "velika količina droge".



"Hrvatska se pretvara u narkodestinaciju koja je sponzorirana od strane lokalne uprave! Kako stati tome na kraj? Na Festivalu Outlook u Puli treba je biti onaj 'Jihadi John' koji je odrubio glave. Tko to prati, tko izdaje radne dozvole. Imam osjećaj da cijela radikalna scena Britanije dolazi na odmoru u Istru", rekao je Kajin.



"Prema aktivnostima ali i rezultatima Policijske uprave istarske niste u pravu", rekao je ministar unutarnjih poslova Ranko Ostojić dodajući da "Jihadi John" nije bio na teritoriju RH.



12:30: "Javite se za predsjednika Republike Srpske tamo ćete sigurno ostvariti uspjeh", rekao je zastupnik HDZ-a Frano Matušić premijeru Milanoviću govoreći o problematici cestovnog povezivanja krajnjeg juga sa Zagrebom. Naime, Matušić je spočitao premijeru da želi cestovno povezati Dubrovnik preko Trebinja što je nazvao poniženjem za Dubrovnik

12:00 "Sve su vam reforme propale, a ako nisu onda su nedovršene. U isto vrijeme trošili ste novac za pripremu istih i to na konzultante. Ništa nije bilo oko reforme zdravstva, pao vam je i Obiteljski zakon, a pada i outsourcing. No, što je s reformom lokalne uprave? Gase li se županije i općine'", pitao je saborski zastupnik HDZ-a Josip Đakić da bi mu premijer Milanović replicirao da ne govori istinu. Milanović tvrdi da nije istina da su sve reforme propale, kao i da ne zna "kako se gasi županija, ali se prvo mora ugasiti Ustav".



"Takve stvar ne mogu se mijenjati bez vaše podrške. MI nastavljamo onako kako smo i počeli, a vi niste spremni na suradnju", odgovorio je Milanović dodajući da je sve do jučer bilo sasvim normalno da ACI poklanja zastupnicima satove od 5 tisuća dolara.

11:20 Marina Jurjevića iz SDP-a zanimalo je što ministar Mirando Mrsić ima reći na podatke koji govore da se nezaposlenost kontinuirano smanjuj te hoće li to biti dugoročni efekt.



"Preko Zavoda se zaposlilo puno više ljudi nego prošle godine a zabilježen je i rast sezonskog zapošljavanja. Ovo je jasan trend jer otvaramo radna mjesta i zapošljavamo! Za visoku nezaposlenost krivi su trendovi u posljednjih 20 godina", zaključio je Mrsić.

11:00 "Eurojackpot ima visoke dobitke i zato vam predlažem da kupite srećku! Samo tako imate nekakvu šansu da nešto napravite", bio je komentar nezadovoljnog saborskog zastupnika HDZ-a Gordana Jandrokovića nakon što je upitao premijera Milanovića u kojoj je fazi LNG terminal kao i izlet u Katar te što je s obećanjem da će Kukuriku koalicija otvarati vrata bitnim sastancima s inozemnim partnerima. Jandroković je naglasio kako se do sada nije dogodilo ništa.



"Koji su vam ciljevi, koji su to projekti koje ćete ponuditi partnerima. Što bi za vas bio uspjeh s putovanja?", pitao je Jandroković Milanovića misleći na skoro putovanje u SAD. Milanović je odgovorio da ne želi sudjelovati u predizbornoj igri.



"U SAD ne idemo ništa kupovati. Idemo ondje razgovarati. Bitno je da se predstavimo. Nećemo se valjda osramotiti", rekao je Milanović dodajući da ne obećava sanduke zlata kada se vrati s putovanja.

"Rezultate ćemo vidjeti, međutim ako ne igrate, ne možete pobijediti. Ako ne kupite srećku, ne možete dobiti na lutriji. Znate onaj vic sa Škotima, tamo ne idemo ništa kupovati, idemo razgovarati, valjda se nećemo osramotiti.", rekao je Milanović.



"Puno pozornosti, puno šminke, a rezultati nikakvi!", odgovorio mu je Jandroković.

"Preporučio bi s obzirom da Eurojackpot ima visoke dobitke, možda bi vam bilo pametnije da kupite jednu srećku jer je puno veća pansa da ćete dobiti na lotu nego da ćete donijeti jednu kunu u Hrvatsku.", zaključio je Jandroković.

Tekst se nastavlja ispod oglasa

10:40 "Hrvatski jedini pravi put je turizam, i industrije koje su navedene u strategiji.", rekao je Milanović. "Ja sam čitao tu strategiju i neke stvari mi nisu bile jasne. Imao sam niz potpitanja, jer mi se neke stvari nisu činile logičnima"

10:20 "Neću vas pitati ništa o ekonomiji, jer se, prema vlastitim riječima u to baš ne razumijete. Pitam vas o ugovoru Vlade i HRT-a. Ne pratite baš Informativni prgoram, kako ste rekli, to je vaše pravo, ali dužni ste skrbiti za provođenje ugovora koje je potpisala vaša vlada. Josipović je 5400 sekundi bio na u Dnevniku, a protukandidatkinja nije ni sekundu mogla govoriti u Dnevniku HRT-a iako se susrela s brojnim svjetskim dužnosnicima, štoviše govori se da je to bilo zabranjeno na najgori mogući način. Sve što smo mogli saznati saznali smo s komercijalnih televizija. Zašto bi građani plaćali TV pristojbu kad ne mogu dobiti informaciju'", pitala je HDz-ovka Sunčana Glavak.

"Suzdržat ću se od komentiranja vaše konstatacije susreta vaše kandidatkinje sa svjetskim dužnosnicima. Mi ne manipuliramo televizijom, ali i mi smo nekim stvarima nezadovoljni", rekao je kratko Milanović.

10:10 SDP-ovka Posavec Krivec pitala je svog šefa kako Vlada misli pomoći građanima koji su stradali u novim poplavama, s obzirom da su pomogli Gunjanima? Iako Milanović nije odgovorio na pitanje, ona nije zatražila dodatno pojašnjenje. Milanović je u odgovoru apelirao na građane da razmisle o osiguranju kuća. Svjestan je da to košta, ali kaže, to je način da si osiguraju imovinu.

9:59 "Nepovredivosti vlasništva je jedno od temeljnih načela ustavnopravnog poretka RH, uvažavajući to načelo i činjenicu da je Sabor 1997. ratificirao konvenciju o ljudskim pravima te uvažavajući članak koji izričito propisuje da se mora omogućiti svakoj pravnoj i fizičkoj osobi da slobodno uživa u svojem vlasništvu, što čini Vlada Rh kako bi zaustavila kršenje ljudskih prava kako bi zaštitila tri tisuće građana u čije u stanove useljene najmoprimci, i to naredbom komunističke vlade.", pitala je Bečić Milanovića. "I najmoprimci smatraju da su zakinuti. Svaki problem ima dva gledišta, i da je lako to napraviti već bi to napravile i prijašnje vlasti.", kaže Milanović.

"U vašem odgovoru sadržano je nekoliko neistina", rekla je Bečić nakon premijerovog odgovora te zatražila pisani odgovor.

9:56 Češek je poručio Jakovini da laže."Jeste li svjesni da Republika Hrvatska zahvaljujući Vama i vašim kolegama ide prem ponoru?"

9:51 Prva dva pitanja postavili su Mile Horvat i Igor Češek, ministrima Bauku i Jakovini. Nakon njih na redu je Nevenka Bečić